Ακόμα και αν ο Μητσοτάκης ήταν αφελής και ήθελε να στριμώξει προσωπικά τον Τσίπρα για τη Novartis, πέρα από το δώρο στον πολιτικό του αντίπαλο, θα έκανε και μία τρύπα στο νερό.

Διότι παρά τα όσα ελέχθησαν στις θυελλώδεις συνεδριάσεις της προηγούμενης Βουλής, στοιχεία, με νομική βαρύτητα, εις βάρος του Τσίπρα, δεν πρέπει να υπάρχουν. Για τον Παπαγγελόπουλο είναι αλλιώς: υπάρχει καταγγελία δικαστικού λειτουργού. Για τον Τσίπρα υφίσταται η πολιτική ευθύνη -υπουργός του ήταν. Ωστόσο αποκλείεται να υπάρχει στοιχείο που να αποδεικνύει φυσική εμπλοκή του σε ενέργειες χειραγώγησης της Δικαιοσύνης. Εντελώς μεταξύ μας (εντελώς όμως), ακόμα και αν υπήρχαν στοιχεία, θα ήταν πολιτικά unfair η παραπομπή του, γνωρίζοντας πώς λειτουργεί αυτή η χώρα σε βάθος παρελθόντων χρόνων.

Ο Δημήτρης Παπαγγελόπουλος, λοιπόν, θα κληθεί ως «Ρασπούτιν» να άρει τις αμαρτίες για τους χειρισμούς στην υπόθεση της Novartis. Εδώ το πολιτικό ενδιαφέρον βρίσκεται πρωτίστως στη στάση που θα κρατήσει ο ΣΥΡΙΖΑ. Θα υπερασπιστεί έναν πρώην υπουργό του που, όμως, δεν ήταν κομμάτι εκ της σαρκός του; Τι ήταν ο Παπαγγελόπουλος για τον μέσο Συριζαίο; Μία κυνική παραδοχή, ένας λειτουργικός συμβιβασμός, ένα εργαλείο από το ίδιο ράφι που πήραν και τον Καμμένο.

Τα πράγματα μόνο απλά δεν είναι. Αν σταθούν δίπλα του, θα το κάνουν για να υπερασπιστούν την ηθική της διακυβέρνησης τους, αρνούμενοι, φυσικά, την πολιτική ευθύνη του Τσίπρα. Εκτός και αν θέλουν ο αρχηγός τους να ακούει αυτά που λέγονται και για τον Σημίτη, όταν η κουβέντα έρχεται στον Άκη και στον Γιάννο. Όμως πόσο εύκολο θα είναι, πολιτικά, να εμφανίζονται στρατευμένοι, βάζοντας τα στήθη τους ασπίδα για τον Παπαγγελόπουλο; Καθόλου εύκολο.

Αν πάλι τον εγκαταλείψουν στην τύχη του, τότε ενδεχομένως να τον εξοργίσουν. Και ένας άνθρωπος που βρίσκεται σε δύσκολη θέση, είναι λογικό να δοκιμάσει να πάει με το μέρος του ισχυρού της συγκυρίας. Κοινώς, μην αποκλείετε ο Παπαγγελόπουλος να ανέβει στο βήμα της Βουλής και, έχοντας την κάλπη με το όνομά του έτοιμη να γεμίσει, να αρχίσει να λέει διάφορα. Με πρώην διοικητή της ΕΥΠ έχουν να κάνουν. Αυτοί οι άνθρωποι ξέρουν να καλύπτουν τα νώτα τους με διάφορους τρόπους.

Πιθανότατα στον ΣΥΡΙΖΑ θα περιμένουν να διαβάσουν τη δικογραφία για να δουν μέχρι πού μπορεί να φτάσει κάθε κλωστή της. Ουσιαστικά η στάση τους θα καθοριστεί από τις εικασίες για την τύχη του Δημήτρη Παπαγγελόπουλου. Μπορεί να παραγγείλουν και καμιά δημοσκόπηση για τη βοήθεια του κοινού.

Αν πάντως έμπαινε στο στοίχημα, θα έβαζα τα λεφτά μου στην καταγγελία «αυτών που έχουν την πραγματική ευθύνη» και μετά αποχή από τη ψηφοφορία, μην τυχόν και φύγει καμιά ξώφαλτση ψήφος. Η μπάλα στην κερκίδα.